**Pirkkalan Hiihtäjät** (lyhennetään *PirHi*), on 1967 perustettu pirkkalalainen hiihdon, suunnistuksen ja hiihtosuunnistuksen erikoisseura. Vuodesta 1996 lähtien seuran ohjelmassa on ollut mukana myös salibandy. Salibandyjoukkue on tunnettu nimellä *Toivio Ducs*. Seuran nykyinen jäsenmäärä on noin 250 henkilöä, joista nuorten osuus on noin neljännes.

Pirkkalan Hiihtäjät on TUL:n, kansallisten lajiliittojen eli hiihtoliiton ja suunnistusliiton, sekä alueellisen Hämeen Liikunnan ja Urheilun, HLU jäsen.

Hiihto
------

Kuten seuran nimi viittaa, maastohiihto on ollut seuran ohjelmassa alusta alkaen. Alkuvuosina 1960-luvun lopulla ja -70-luvulla seuran mieshiihto eli kukoistuskauttaan, kun seuran perustavat jäsenet muodostivat myös miesten edustusjoukkueen ytimen. 1970-luvun loppupuolella seuran ikä- ja sukupuolijakauma oli monipuolistunut ja jäsenmäärä oli kasvanut noin 200 jäsenen tuntumaan. Keskeisenä toiminta-alueena oli Pirkkalan Toivio, jonne talkootyönä valmistuivat edelleen aktiivisessa käytössä olevat hiihtoladut.

1980-luvun puolivälistä alkaen seuran toimintaa uudistettiin. Toiminnan painopiste siirtyi nuorisotoimintaan koko Pirkkalan alueella. TUL pysyi taustavoimana, mutta politiikkaa ei tuotu esille toiminnassa. Seuran riveissä kehittyi useita maajoukkue- ja SM-tason urheilijoita, kuten Lauri Pyykönen, Marika Hara, Eveliina Piippo, Markus Sinijärvi, sekä hiihtosuunnistajat Eevert Toivonen ja Vilma Pesu.

2000-luvun jälkeen Pirkkalan Hiihtäjät on ollut ainoa hiihtotoimintaa tarjoava paikallinen seura, hiihtotoiminnan hiivuttua muista Pirkkalassa toimivista yleis- tai hiihtoseuroista Pirkkalan Pirkoista ja Pirkkalan Viristä.

Kilpailutoiminnan lisäksi seura on kouluttanut hiihtovalmentajia, järjestänyt hiihtoleirejä, ja harjoituksia läpi vuoden.

Suunnistus
----------

Suunnistus on kuulunut seuran alkuajoista lähtien monien seuran hiihtäjien kesäharjoitteluun. Koska kilpailuihin osallistuttiin kuitenkin alueen muiden seurojen riveissä, heräsi ajatus oman suunnistusjaoston perustamisesta jo varhain. Virallisesti suunnistustoiminta käynnistyi 1983, kun seuraan perustettiin suunnistusjaosto. Suunnistusjaoston ohjelmaan on kuulunut alusta alkaen kilpailutoiminnan lisäksi kuntosuunnistustapahtumien järjestäminen. Viime vuosina kesäkaudella viikoittain järjestettäviä Torstairasteja on järjestetty yhdessä Tarpian Suunnan kanssa. Vuosina 2000-2015 seura järjesti yhdessä Tampereen Yrityksen kanssa vuosittain kansallista Hela-rastit -kilpailua, johon osallistui parhaimmillaan yli 700 suunnistajaa. Lisäksi seuraan on koulutettu ratamestareita, suunnistusvalmentajia ja kartoittajia. Käytännössä Pirkkalan Hiihtäjät on kartoittanut kaikki Pirkkalan merkittävät metsäalueet, joitakin alueita Lempäälästä Pirkkalan rajan tuntumasta, sekä koululaisten käyttöön useita pihakarttoja.

Jukolan viestiin Pirkkalan hiihtäjät on osallistunut suunnistusjaoston alusta alkaen, vuodesta 1984 yhdellä tai kahdella joukkueella, Venlojen viestiin useimpina vuosina vuodesta 1997 ja Nuorten Jukolaan vuosina 1990, 1995-2000.

Lähteet
-------

1. 1 2 3  
Toimintakertomus 2019: Hiihto, suunnistus, salibandy Pirkkalan Hiihtäjät ry. Viitattu 3.11.2020.
2. ↑  Suomen Työväen Urheiluliitto, Seurahaku Suomen Työväen Urheiluliitto.  Arkistoitu 10.11.2020. Viitattu 3.11.2020.
3. ↑  Suomen Hiihtoliiton jäsenseurat 01/2019 Suomen Hiihtoliitto. Viitattu 3.11.2020. [vanhentunut linkki]
4. ↑  
Suunnistusliiton IRMA -palvelu: Seurat Suomen Suunnistusliitto. Viitattu 3.11.2020.
5. ↑  
Toimintakertomus 2018 Hämeen liikunta ja urheilu. Viitattu 3.11.2020.
6. 1 2 3  
Turunen, Johannes: *Laduilla ja rasteilla, Pirkkalan Hiihtäjät 50 vuotta 1967-2017*. Pirkkalan Hiihtäjät ry, 2017. Teoksen verkkoversio (PDF) (viitattu 3.11.2020).
7. ↑  
Hiihtosuunnistuksen valmennusryhmät 2020-2021  24.8.2020. Suomen Suunnistusliitto. Viitattu 3.11.2020.
8. ↑  
Pirkkalan Pirkkojen kotisivut Pirkkalan Pirkat ry. Viitattu 3.11.2020.
9. ↑  
Pirkkalan Virin kotisivut Pirkkalan Viri ry. Viitattu 3.11.2020.
10. ↑  
Karttarekisteri Suomen Suunnistusliitto. Viitattu 3.11.2020.
11. ↑  
Pirkkalan Hiihtäjien kotisivut Pirkkalan Hiihtäjät ry. Viitattu 3.11.2020.
12. ↑  
Haku tuloksista/Pirkkalan Hiihtäjät Kaukametsäläiset ry. Viitattu 3.11.2020.